OL-ilden tent i Olympia
Ilden skal brenne under en 12.875 kilometer lang fakkelstafett gjennom hele Storbritannia inntil den bæres inn på OL-stadion øst i London under åpningsseremonien 27. juli og brukes til å tenne flammen som skal brenne på stadion under sommerlekene. Det var en varm og solfylt dag i Hellas, og skuespillerinnen som agerte yppersteprestinne trengte bare noen sekunder på å antenne ilden ved hjelp av et speil som samlet solstrålene. - Med denne seremonien starter den siste nedtellingen til en drøm som ble levende da London ble tildelt lekene for sju år siden, sa IOK-president Jacques Rogge. Han står foran sitt siste OL som president i Den internasjonale olympiske komité, ettersom han går av neste år.- Energien fra solen tenner en fakkel som skal reise fra de olympiske lekers fødested til landet som oppfant moderne idrett og fair play, la Rogge til. London blir den første byen som mottar OL-ilden to ganger. Storbritannias hovedstad står foran sitt tredje OL, men tradisjonen med fakkeltenning ble innført først i 1936. - Dette er et veldig stort øyeblikk for meg, sa Londons OL-sjef Sebastian Coe før han avla et løfte om å «beskytte flammen, verdsette dens tradisjoner og avvikle en fakkelstafett å være stolt av». Første stafettløper var havsvømmeren Spyros Gianniotis, en greker som ble født i Liverpool. Han ga den videre til den 19-årige britiske bokseren Alexander Loukos, som har sine røtter i Hellas.Den første uken skal fakkelen bæres rundt til flere historisk viktige steder i Hellas, blant dem Akropolis i Aten, før den om kvelden 17. mai overleveres til en britisk delegasjon. Siste stafettløpere på gresk jord blir vektløfteren Pyrros Dimas og den kinesiske turneren Li Ning, som tente OL-ilden i Beijing for fire år siden. Stafetten på britisk jord starter i Land's End, som er Englands sørligste punkt, 19. mai. 7300 mennesker skal bære dem rundt i England, Skottland, Wales og Nord-Irland, og den skal også en liten tur innom Irland i begynnelsen av juli. Siste etappe blir høydepunktet under åpningsseremonien 27. juli, og arrangøren vil gjøre sitt beste for å holde det hemmelig hvem som skal tenne ilden på stadion.
Den olympiske ild ble torsdag tent av solens stråler i antikkens Olympia. Dermed er den siste nedtellingen til London-OL i gang.